
Az Árfigyelő segít, hogy a vásárlók pénzt és időt spóroljanak
Budapest, 2024. február 8. – Minőségi-díjat kapott a Gazdasági Versenyhivatal (GVH) által működtetett online Árfigyelő az Év Honlapja pályázaton. A www.arfigyelo.hu oldalon már 78 termékkategóriában – ami összesen közel 2000 különböző élelmiszerterméket jelent – hasonlíthatják össze a napi árakat a vásárlók. Az online Árfigyelő segít abban, hogy a magyar családok pénzt és időt spóroljanak vásárlásaik során. A rendszer versenyélénkítő hatása pedig 2024-ben is segíti az árak csökkentését, ami várhatóan a pénteki friss inflációs adatokban is megmutatkozik majd.
Pénteken közli a 2024. januári inflációs adatokat a Központi Statisztikai Hivatal (KSH). Az elemzői várakozások szerint az év első hónapjában tovább csökkent az infláció a 2023 decemberében, éves alapon mért 5,5 százalékos adathoz képest. Várhatóan tovább folytatódik az élelmiszer-infláció mérséklődése is, ami az előző év utolsó hónapjában már 4,8 százalékra esett vissza, ami azt jelenti, hogy az élelmiszerek éves alapon mért áremelkedése egy év alatt a tizedére zuhant, a 2022 decemberében mért 44,8 százalékhoz képest.
A kedvező folyamatokhoz a kormányzati és jegybanki intézkedések mellett hozzájárult a Gazdasági Versenyhivatal által működtetett online Árfigyelő rendszer is, ami január 13-tól újabb 16 termékkategóriával bővült. Bekerültek az Árfigyelőbe a speciális étrendet követők által leggyakrabban fogyasztott laktóz-, tejfehérje- és gluténmentes termékek. Ez azért fontos, mert Magyarországon több mint 3 millióan élnek valamilyen élelmiszer-intoleranciával, vagy élelmiszer-allergiával, nekik már célzottan is segít az Árfigyelő. Emellett új termékkategória az ásványíz és a marhahús is. Így már összesen 78 termékkategóriában – ami napi szinten közel 2000 különböző élelmiszerterméket jelent – hasonlíthatják össze a boltokra szűkített árakat a vásárlók.
A GVH és a Nemzetgazdasági Minisztérium (NGM) együttműködésével létrehozott, az IdomSoft Zrt. által fejlesztett online Árfigyelő nemcsak a vásárlóknak jelent fogyasztóbarát segítséget, hanem a marketing szakma is elismeri. A www.arfigyelo.hu címen elérhető oldal ugyanis szerdán Minőségi-díjat kapott a Magyar Marketing Szövetség és az Internet Marketing Tagozat által szervezett „Az Év Honlapja” pályázaton, amelyre idén összesen 287 pályázat érkezett. A zsűri értékelése szerint: „a Gazdasági Versenyhivatal által életre hívott és sokak által ismert oldal elsődleges célja, hogy segítse a magyar családokat és fogyasztókat az árak átlátható összehasonlításában. Az oldal letisztult és modern kialakításával könnyen használható, miközben folyamatosan fejlesztik, hogy még több funkcionalitást nyújtson.”
Az online Árfigyelővel, tudatos tervezéssel – például a bevásárlólista és a térképes boltszűrő funkciók használatával – több ezer forintot és sok időt lehet megspórolni a nagybevásárlások során. A www.arfigyelo.gvh.hu címen elérhető online Árfigyelő 2024-ben is elérhető lesz a magyar vásárlók, a magyar családok számára, így a GVH által működtetett rendszer továbbra is biztosítja az árak összehasonlíthatóságát és hozzájárul az árak csökkenéséhez.

